Diari Oficial de la Generalitat Valenciana


Sumari del DOGV 8291, del 10-05-2018 (2018/4592)

DECRET 56/2018, de 4 de maig, del Consell, pel qual es modifica el Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/05/04/56/dof/vci/html**

### Dades del document

Número de DOGV
:   8291

Data del DOGV
:   10-05-2018

Secció del DOGV
:   I. DISPOSICIONS GENERALS

Número del document
:   2018/4592


Data del document
:   04-05-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 56/2018, de 4 de maig, del Consell, pel qual es modifica el Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana. [2018/4592]  
PREÀMBUL  
  
I. La Llei orgànica 2/1986, de 13 de març, de forces i cossos de seguretat, preveu, en l'article 47, la possibilitat que les comunitats autònomes sol·liciten l'adscripció d'unitats del Cos Nacional de Policia, i el Reial decret 221/1991, de 22 de febrer, regula l'organització d'aquestes unitats i estableix les peculiaritats del règim estatutari del seu personal. L'acord administratiu de col·laboració, signat el 22 de juny de 1992, entre el Ministeri de l'Interior i la Generalitat en matèria policial va tindre per objecte establir l'adscripció d'una Unitat del Cos Nacional de Policia al territori de la Comunitat Valenciana per a prestar les funcions previstes en l'article 38.1 de la Llei orgànica 2/1986, de 13 de març, de forces i cossos de seguretat, i mitjançant l'Ordre de 16 de setembre de 1992, del Ministeri de l'Interior, es va constituir una Unitat del Cos Nacional de Policia adscrita a la Comunitat Valenciana, amb dependència orgànica del Ministeri de l'Interior i funcional de la Generalitat.  
  
  
II. En virtut del marc normatiu anterior, en matèria de condecoracions i distincions, es va dictar el Decret 78/2014, de 30 de maig, del Consell, que es va plantejar com un text únic que va derogar i unificar la normativa autonòmica dispersa en aquesta matèria, contribuint a la simplificació normativa, i que preveia premiar el treball meritori d'aquest cos regulant les condecoracions d'or, plata, bronze i la distinció honorífica, i creant així mateix un diploma de reconeixement professional en els casos de pas a segona activitat o a la situació legal de jubilació.  
  
  
III. Aquesta modificació introdueix dos tipus de condecoracions de bronze al servei policial, que premiaran la trajectòria professional prolongada en el temps, de 25 o 15 anys respectivament, en la Unitat, que supose una labor que haja contribuït a la dignificació, prestigi i reconeixement públics de la funció policial, i substituiran l'anterior condecoració de bronze al mèrit policial.  
La modificació obeeix a raons d'interés general, ja que, d'aquesta manera, la Generalitat manifesta públicament el seu reconeixement a les persones membres de la Unitat del Cos Nacional de Policia adscrita a la Comunitat Valenciana per la seua destacada labor en pro de la ciutadania de la Comunitat Valenciana, i molt especialment a les que, havent complit 25 anys de servei policial en el cos, dignifiquen i donen prestigi a la funció policial.  
S'ha considerat necessària la modificació, ja que la redacció originària que definia la condecoració de bronze plasmada en el Decret 78/2014 lligava el mèrit policial a la trajectòria professional, i s'entén que les noves condecoracions proposades reflecteixen fidelment la finalitat d'aquestes.  
S'estima igualment que aquesta modificació compleix els principis de proporcionalitat i eficiència, ja que només es modifica el necessari perquè la norma complisca els seus objectius.  
Igualment, després de la creació de l'Agència Valenciana de Seguretat i Resposta a les Emergències, mitjançant la Llei 4/2017, de 3 de febrer, com a organisme autònom de la Generalitat, s'ha procedit a adequar la norma a aquesta nova realitat competencial.  
  
IV. En virtut del que s'ha exposat anteriorment, complits els tràmits establerts en l'article 43 de la Llei 5/1983, de 30 de desembre, de la Generalitat, del Consell, a proposta del president de la Generalitat i amb la deliberació prèvia del Consell, en la reunió del 4 de maig de 2018,  
  
  
  
  
DECRETE  
  
Article únic. Modificació del Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana  
Es modifiquen els articles 1, 2, 5, 8, 10, 12, 13, disposició addicional única, disposició final primera i annex del Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana, que queden redactats en la forma ressenyada en l'annex d'aquest decret.  
  
  
  
DISPOSICIÓ ADDICIONAL  
  
Única. Incidència pressupostària  
El compliment i desplegament d'aquest decret no podrà tindre cap incidència en la dotació dels capítols de despesa assignats a l'Agència Valenciana de Seguretat i Resposta a les Emergències i, en tot cas, hauran de ser atesos amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 4 de maig de 2018  
  
El president de la Generalitat,  
XIMO PUIG I FERRER  
  
  
  
ANNEX  
  
Modificació del Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana.  
  
1. Es modifica l'article 1, que queda redactat de la manera següent:  
  
«Article 1. Objecte  
1. Es creen les condecoracions següents a fi de reconèixer i premiar públicament l'actuació de la Unitat del Cos Nacional de Policia adscrita a la Comunitat Valenciana i aquelles persones i institucions que destaquen per la seua col·laboració amb aquesta unitat:  
a) Condecoració d'or de la Generalitat al mèrit policial.  
b) Condecoració de plata de la Generalitat al mèrit policial.  
c) Condecoració de bronze de la Generalitat al servei policial amb distintiu blau.  
d) Condecoració de bronze de la Generalitat al servei policial.  
e) Diploma de reconeixement a la trajectòria policial.  
f) Distinció honorífica de la Generalitat.  
2. La descripció, les característiques i les dimensions de les condecoracions, així com els passadors i insígnies de solapa, del diploma de reconeixement i de la distinció honorífica figuren en l'annex d'aquest decret.  
3. Les condecoracions, el diploma de reconeixement i la distinció honorífica que es recullen en aquest decret tindran caràcter vitalici, sense que comporten pensió o cap recompensa econòmica per part de la Generalitat.»  
  
  
2. Es modifica l'article 2, que queda redactat de la manera següent:  
  
«Article 2. Requisits  
1. Les condecoracions i el diploma de reconeixement establits en els apartats a, b, c, d i e de l'article 1.1 es concediran al personal de la Unitat del Cos Nacional de Policia adscrita a la Comunitat Valenciana en qualsevol de les seues categories.  
2. Les condecoracions establertes en els apartats a i b de l'article 1.1 podran concedir-se en els supòsits establerts en els articles 3 i 4, respectivament, al personal de les forces i cossos de seguretat, al personal de les forces armades i a les persones físiques.  
En els casos d'aquest apartat 2 serà imprescindible que els fets estiguen relacionats amb una especial i destacada col·laboració amb l'actuació de la Unitat del Cos Nacional de Policia adscrita a la Comunitat Valenciana.  
3. La distinció honorífica de la Generalitat establertes en l'apartat f) de l'article 1.1 es concedirà a les persones físiques o jurídiques, organismes i institucions públiques o privades, per actuacions relacionades amb l'activitat de la Unitat del Cos Nacional de Policia adscrita a la Comunitat Valenciana.  
4. No podrà proposar-se la concessió de les condecoracions establertes en aquest decret, ni concedir-se'n, quan hi concórrega algun dels supòsits següents:  
a) Que es tracte de persones que hagen sigut condemnades per sentència ferma per falta o delicte, mentre la sanció no hi haja sigut cancel·lada de l'expedient personal.  
b) Que es tracte de persones que estiguen immerses en procediments penals per falta o delicte, mentre no hi haja sentència ferma que eximisca de responsabilitat.  
c) Que es tracte de persones a les quals s'haja iniciat un expedient disciplinari per falta lleu, greu o molt greu, fins que no es resolga de forma favorable a la persona expedientada o haja sigut cancel·lada la sanció del seu expedient.»   
  
  
3. Es modifica l'article 5, que queda redactat de la manera següent:  
  
«Article 5. Condecoracions de bronze de la Generalitat al servei policial  
1. La condecoració de bronze de la Generalitat al servei policial amb distintiu blau s'atorgarà al personal de la Unitat del Cos Nacional de Policia adscrita a la Comunitat Valenciana per una trajectòria professional prolongada en el temps que supose una labor en la Unitat de vint-i-cinc anys de servei i que haja contribuït a la dignificació, prestigi i reconeixement públic de la funció policial.  
2. La condecoració de bronze de la Generalitat al servei policial s'atorgarà al personal de la Unitat del Cos Nacional de Policia adscrita a la Comunitat Valenciana per una trajectòria professional prolongada en el temps que supose una labor en la Unitat de quinze anys de servei i que haja contribuït a la dignificació, prestigi i reconeixement públic de la funció policial.»  
  
  
4. Es modifica l'article 8, que queda redactat de la manera següent:  
«Article 8. Procediment de concessió  
1. El procediment de concessió de les condecoracions i de la distinció honorífica s'iniciarà mitjançant un informe del cap de comissaris de la Unitat del Cos Nacional de Policia adscrita a la Comunitat Valenciana, oït l'adjunt al cap de la Unitat i els tres caps provincials, en el qual s'inclourà la documentació justificativa dels mèrits de les persones i institucions objecte de reconeixement.  
2. La persona titular de la direcció de l'Agència Valenciana de Seguretat i Resposta a les Emergències elevarà una proposta de concessió a la persona titular del departament a què està adscrita, que haurà de contindre les persones, la categoria policial, els fets i els mèrits amb la documentació que els avale.  
3. El procediment es resoldrà mitjançant un decret del Consell, a proposta de la persona titular del departament a què està adscrita l'Agència Valenciana de Seguretat i Resposta a les Emergències.»  
  
  
5. Es modifica l'article 10, que queda redactat de la manera següent:  
  
«Article 10. Lliurament  
1. Les condecoracions i les distincions honorífiques concedides en l'àmbit d'aquest decret seran lliurades anualment, preferiblement el 16 de setembre, en acte públic i solemne.  
2. Juntament amb les condecoracions es lliuraran la insígnia de solapa i el passador.»  
  
  
6. Es modifica l'article 12, que queda redactat de la manera següent:  
«Article 12. Prohibició d'ús  
1. S'estableix la prohibició d'ús de les condecoracions i distincions establertes en aquest decret quan la persona condecorada siga sancionada per faltes greus i molt greus o per conductes sancionades com a delictes pel Codi Penal, fins que aquestes circumstàncies siguen cancel·lades del seu expedient personal.  
2. Mitjançant la tramitació de l'oportú expedient, en el qual es donarà audiència a la persona interessada, la persona titular del departament a què està adscrita l'Agència Valenciana de Seguretat i Resposta a les Emergències, podrà acordar motivadament la prohibició d'ús.»  
  
  
  
7. Es modifica l'article 13, que queda redactat de la manera següent:  
«Article 13. Registre  
1. En l'Agència Valenciana de Seguretat i Resposta a les Emergències, es durà un registre dels procediments tramitats i de les condecoracions i distincions concedides, on figurarà la data de lliurament, nom i cognoms de les persones condecorades i distingides, document nacional d'identitat, carnet professional, destinació, tipus de reconeixement i motiu de la concessió.  
2. En tot cas, s'adoptaran les mesures que resulten necessàries per a assegurar la confidencialitat, seguretat i integritat de les dades del Registre, de conformitat amb el que preveu la Llei orgànica 15/1999, de 13 de desembre, de protecció de dades de caràcter personal.»  
  
  
  
8. Es modifica la disposició addicional única, que queda redactada de la manera següent:  
«Única. Incidència pressupostària  
El compliment i desenvolupament d'aquest decret no podrà tindre cap incidència en la dotació dels capítols de despesa assignats a l'Agència Valenciana de Seguretat i Resposta a les Emergències i, en tot cas, hauran de ser atesos amb els seus mitjans personals i materials.»  
  
  
  
9. Es modifica la disposició final primera, que queda redactada de la manera següent:  
«Primera. Normes de desplegament  
S'autoritza la persona titular del departament a què està adscrita l'Agència Valenciana de Seguretat i Resposta a les Emergències per a dictar totes les disposicions que exigisca el desenvolupament i execució d'aquest decret.»  
  
  
10. Es modifica l'annex del Decret 78/2014, de 30 de maig, del Consell, pel qual es regula la concessió de condecoracions i distincions atorgades per la Generalitat al mèrit policial de la Unitat del Cos Nacional de Policia adscrita a la Comunitat Valenciana, que passa a tindre la redacció i contingut següents:  
  
  
  
ANNEX  
  
Condecoració d'or de la Generalitat al mèrit policial  
  
Està formada per una base de metall, amb un bany d'or. En el centre d'aquesta, l'escut de la Generalitat policromat amb la llegenda «POLICIA» en la part superior, i la llegenda «GENERALITAT VALENCIANA» en la inferior. La grandària de la medalla, no pot ser major de 43 mm d'alçària per 35 mm d'amplària. Passador de 36 mm d'amplària i 11 mm d'alçària; d'aquest penja una cinta de color blau malva de 30 mm d'amplària, i a un costat i a l'altre, a 3 mm de la vora, hi ha una franja de 3 mm en color or.  
  
  
  
Condecoració de plata de la Generalitat al mèrit policial   
  
Està formada per una base de metall, amb un bany de plata. En el centre d'aquesta, l'escut de la Generalitat policromat sobre fons esmaltat negre amb la llegenda «POLICIA» en la part superior, i la llegenda «GENERALITAT VALENCIANA» en la inferior. La grandària de la medalla, no pot ser major de 43 mm d'alçària per 35 mm d'amplària. Passador de 36 mm d'amplària i 11 mm d'alçària; d'aquest penja una cinta de color blau malva de 30 mm d'amplària, i a un costat i a l'altre, a 3 mm de la vora, hi ha una franja de 3 mm en color plata.  
  
  
  
  
Condecoració de bronze de la Generalitat al servei policial amb distintiu blau  
  
Està formada per una base de metall, amb un bany de bronze. En el centre d'aquesta, l'escut de la Generalitat policromat amb fons blau i amb la indicació 25 ANYS amb la llegenda «POLICIA» en la part superior, i la llegenda «GENERALITAT VALENCIANA» en la inferior. La grandària de la medalla, no pot ser major de 43 mm d'alçària per 35 mm d'amplària. Passador de 36 mm d'amplària i 11 mm d'alçària; d'aquest penja una cinta de color blau malva de 30 mm d'amplària, i a un costat i a l'altre, a 3 mm de la vora, hi ha una franja de 3 mm en color bronze.  
  
  
  
  
Condecoració de bronze de la Generalitat al servei policial  
  
Està formada per una base de metall, amb un bany de bronze. En el centre d'aquesta, l'escut de la Generalitat policromat amb la llegenda «POLICIA» en la part superior, i la llegenda «GENERALITAT VALENCIANA» en la inferior. La grandària de la medalla, no pot ser major de 43 mm d'alçària per 35 mm d'amplària. Passador de 36 mm d'amplària i 11 mm d'alçària; d'aquest penja una cinta de color blau malva de 30 mm d'amplària, i a un costat i a l'altre, a 3 mm de la vora, hi ha una franja de 3 mm en color bronze.  
  
  
  
  
Diploma de reconeixement a la trajectòria policial  
  
Element de fusta de color negre integrat per dues peces independents.  
La peça base, de fusta negra i forma rectangular, tindrà 60 mm de profunditat, 90 mm de llargària i 15 mm d'alçària. Aquesta peça sòlida conté una ranura transversal de 10º d'inclinació que serveix de suport de la peça en què està fixada la placa que conté el diploma.  
Sobre la peça base, una peça de fusta negra rectangular de 175 mm de llargària, 128 mm d'alçària i 12 mm de gruix col·locada de forma horitzontal contindrà en la part central una placa metàl·lica rectangular de 125 mm de llargària i 90 mm d'alçària.   
Aquesta placa metàl·lica conté en la part superior, a 10 mm de la vora i centrat, l'escut de la Generalitat superposat en relleu policromat amb fons blau amb la llegenda «POLICIA» en la part superior, i la llegenda «GENERALITAT VALENCIANA» en la inferior. La dimensió serà de 34 mm d'alçària per 27 mm d'amplària.  
La placa, en la part central, sota l'escut, contindrà la inscripció gravada «GENERALITAT VALENCIANA», les dimensions de la qual seran 70 mm de llargària i 7 mm d'alçària. Sota la inscripció anterior, s'inscriurà el nom i els dos cognoms de la persona a qui s'atorgue aquest diploma, precedit de Sr. o Sra. segons corresponga. En la part inferior de la placa i centrat en la vertical contindrà la inscripció gravada «En reconeixement a la trajectòria professional realitzada en la Unitat del Cos Nacional de Policia adscrita a la Comunitat Valenciana». Finalment, en la meitat dreta inferior de la placa s'indicarà el lloc i la data de lliurament del diploma.  
  
  
  
  
  
Distinció honorífica de la Generalitat  
  
Element de metacrilat transparent integrat per dues plaques acoblades mitjançant material adhesiu clorofòrmic invisible.  
La placa base, de forma rectangular, tindrà 68 mm de profunditat, 150 mm de llargària i 20 mm d'alçària. Aquesta placa consistirà en una peça sòlida amb una falca de 35 graus en la part frontal. Centrada sobre la falca, una placa metàl·lica daurada de 120 mm de llargària i 17 mm d'alçària, adherida mitjançant doble adhesiu, contindrà la inscripció gravada «DISTINCIÓ HONORÍFICA DE LA GENERALITAT VALENCIANA», davall es gravarà el nom de la persona física o jurídica, organisme o institució pública o privada al qual s'atorgue aquesta distinció.  
Sobre la placa base, una placa rectangular de 90 mm d'alçària, 85 mm de costat i 20 mm de gruix, col·locada de forma vertical amb una inclinació de 80º, que contindrà en la part central superior l'escut de la Generalitat, la superfície sobre la qual aquest s'inserirà tindrà un terç del gruix d'aquesta peça.  
L'escut estarà vorejat en tot el contorn per una falca de 6 mm. En l'interior, centrat i fotogravat a dues cares, estarà l'escut de la Generalitat. Aquest escut està format per una base de metall, amb un bany d'or, policromat amb la llegenda «POLICIA» en la part superior, i la llegenda «GENERALITAT VALENCIANA» en la inferior. La dimensió serà de 50 mm d'alçària per 38 mm d'amplària.


Còpia Permalink ELI